# 卷 之 三

## 外 体 门

### 麻 木

**眩晕麻木**

 有遍身麻木，随即眩晕不省，良久方苏者，其症有三：或风中于外，或痰动于中，或心虚所致。盖心之所养者血，所藏者神，气虚则运行不到，而血亦罕至，由是心失所养而成昏晕。(《汇补》)

# 卷 之 四

## 上 窍 门

### 眩 晕

 **大意**

 诸脉皆系于目。脏腑筋骨之精，与脉并为系，上属于脑，后出于项中。故邪气中于项，因逢其身之虚，其入深者，随目系而入于脑，则脑转，脑转则引目系急而眩矣。(经文)

 **内因**

 诸风掉眩，皆属肝木。(《内经》)以肝上连目系而应于风，故眩为肝风。然亦有因火、因痰、因虚、因暑、因湿者。(《汇补》)

 **外候**

 其状目暗耳鸣，如立舟车之上，起则欲倒，不省人事。盖眩者，言视物皆黑；晕者，言视物皆转，二者兼有，方曰眩晕。若甚而良久方醒者，又名郁冒，谓如以物冒其首，不知人事也。(《汇补》)

 **眩分虚实**

 虚者，内外之邪，乘虚入表而上攻；实者，内外之邪，郁痰上结而下虚。(《入门》)

 **湿痰眩晕**

 肥白人，湿痰滞于上，阴火起于下，痰挟虚火，上冲头目，邪正相煽，故忽然眼黑生花，所谓无痰不作眩也。(丹溪)

 **肝火眩晕**

 黑瘦人，肾水亏少，肝枯木动，复挟相火，上踞高巅而眩晕，谓风胜则地动、火得风而旋焰也。(丹溪)

 **肾虚眩晕**

 人身阴阳，相抱而不离，故阳欲上脱，阴下吸之。若淫梦过度，肾家不能纳气归原，使诸气逆奔而上，此眩晕出于肾虚也。(《直指》)

 **血虚眩晕**

 血为气配，气之所丽，以血为荣。凡吐衄、崩漏、产后亡阴，肝家不能收摄荣气，使诸血失道妄行，此眩晕生于血虚。(《直指》)

 **脾虚眩晕**

 脾为中州，升腾心肺之阳，堤防肾肝之阴。若劳役过度，汗多亡阳，元气下陷，清阳不升者，此眩晕出于中气不足也。(刘纯)

 **气郁眩晕**

 七情所感，脏气不平，郁而生涎，结而为饮，随气上逆，令人眩晕，必寸口脉沉，眉棱骨痛为异。若火动其痰，必兼眩晕嘈杂，欲作吐状。(《汇补》)

 **停饮眩晕**

 中气不运，水停心下，心火畏水，不敢下行，扰乱于上，头目眩晕，怔忡心悸，或吐涎沫。宜泻水利便，使心火下交，其眩自已。(《汇补》)

 **外感眩晕**

 外邪所感者，风则项强自汗，寒则拘挛掣痛，暑则烦闷口渴，湿则重着吐逆，此四气乘虚而眩晕也。(《心法》)

 **晨昏眩晕**

 有早起眩晕，须臾自定，日以为常，谓之晨晕，此阳虚也；有日晡眩晕，得卧少可，谓之昏晕，此阴虚也。(《绳墨》)

 **死症**

 凡眩晕言乱，汗多下利，时时自冒，卧亦旋转者，虚极不治。(《入门》)

 **脉法**

 肝脉溢大必眩，若风浮寒紧，湿细暑虚，痰弦而滑，瘀芤而涩，数大火邪，濡大虚极。

 **治法**

 先理痰气，次随症治。(《举要》)外邪，和解清痰火；内虚，本固标自移。(《入门》)

 **用药**

 外邪痰火，主以二陈汤，加天麻、蔓荆等。挟风，加荆、防；挟寒，加藁本、细辛；挟暑，加香薷、藿香；挟湿，加苍术、厚朴；挟火，加山栀、黄芩。气虚，主以四君子汤；气陷，主以补中益气汤；血虚，主以人参养荣汤；肾虚，主以鹿茸肾气丸；阳气久虚，遇寒必冒者，桂附八味丸；相火妄动，遇劳必眩者，加减逍遥散。

 **……**

 **眩晕选方**

**二陈汤** 统治头眩，属风寒湿痰，诸有余之疾(方见痰症)。

 **四君子汤** 治头眩，属脾弱气虚，诸不足之症。

 **补中益气汤** 治头眩，属脾气下陷，清汤不朝于巅顶(二方俱见中风)。

 **人参养荣汤** 治头眩，属脾肝血虚，荣气不充于三阴。

 即十全大补汤去川芎，加陈皮、远志、五味子。

 **鹿茸肾气丸** 治眩晕，属肾气衰弱，不能纳气归原。

 即六味丸加鹿茸、菟丝子、石斛、巴戟、龟板。

 **桂附八味丸** 治眩晕，属阳气孤浮，引火归原(方见中风)。

 **加减逍遥散** 治头眩，属气血不足，肝肾相火兼郁者。

 当归 白术 白芍 茯苓 柴胡 丹皮 熟地 黄柏 炙甘草

 或加山栀、薄荷，舒郁尤捷。

### 头 痛

 **大意**

 头为天象，六腑清阳之气，五脏精华之血，皆会于此。惟经气上逆，干犯清道，不得运行，则壅遏为痛。(《微论》)

 **内因**

 自外入者，风寒暑湿之邪；自内发者，气血痰郁之异。(《玉机》)或蔽覆其清明，或瘀塞其经络，与气相搏，脉满而痛。(《汇补》)

 **外候**

 头脑痛连两额，属太阳；头额痛连目齿，属阳明；头角痛连耳根，属少阳；太阳穴痛，属脾虚；巅顶痛，属肾；目系痛，属肝。(《汇补》)

 **痛分内外**

 外感头痛，如破如裂，无有休歇；内伤头痛，其势稍缓，时作时止。(《入门》)

 **痛分诸因**

 因风痛者，抽掣恶风；因热痛者，烦心恶热；因湿痛者，头重而天阴转甚；因寒痛者，绌急而恶寒战栗；因痰痛者，昏重而眩晕欲吐；因食痛者，噫酸发热而恶食；气虚痛者，九窍不利，恶劳动，其脉大；血虚痛者，鱼尾上攻，恶惊惕，其脉芤；肾厥痛者，下虚上实，其脉举之则弦，按之则坚；气逆痛者，心头换痛，其症胸腹胀满，呕吐酸水。(《汇补》)

 **厥头痛症**

 厥头痛者，所犯大寒，内至骨髓，髓以脑为主，胸中寒邪，故厥逆而头齿皆痛。

 **真头痛症**

 真头痛者，引脑及巅，陷入泥丸大痛，手足青冷至节者，旦发夕死，夕发旦死。(用和)外灸百会穴，内进参附汤，亦有生者。

 **脉法**

 寸口紧盛，或短或弦或浮，皆主头痛。又浮弦为风，浮洪为火，细濡为湿，滑大为痰，短涩为虚。

 **治法**

 高巅之上，惟风可到。(东垣)古方治头痛，每用风药者，取其味轻，阴中之阳，自地升天者也。在风寒湿者，固为正用；即虚与热者，亦可假此引经。(《必读》)

 **郁热当清**

 头痛多主于痰，甚必兼火。(丹溪)有久痛而感寒便发，外用重绵包裹者，此属郁热。盖本热而标寒也，因其本有郁热，毛窍常开，风寒易入，束其内火，闭逆为痛。惟泻火凉血，佐以辛凉散表。(《玉纶》)

 **寒湿当取**

 湿热头痛，心烦重滞，病在隔中，过在手太阳少阴；寒湿头痛，气上而不下；头痛巅疾；下虚上实，过在手少阴巨阳，甚则入肾；偏头痛者，先取手少阳阳明，后取足少阳阳明。(《准绳》)

 **用药**

 头痛，若属外邪痰火诸有余者，主以二陈汤。风，加羌活、防风；寒，加细辛、藁本；湿，加苍术、白芷；火，加山栀、酒芩；郁热，加酒浸大黄、细辛、芽茶；风热，加天麻、蔓荆。又太阳，加藁本；阳明，加白芷；少阳，加柴胡；太阴，加苍术；少阴，加细辛；厥阴，加吴萸，此六经引经药也。若属气虚者，顺气和中汤加天麻、川芎；血虚者，四物汤加薄荷、甘菊；风热，用清空膏；风痰，用玉壶丸；痰火，用石膏散；寒湿，用芎辛汤；痰厥，用白术半夏天麻汤；肾厥，用玉真来复丹；肝虚，用生熟地黄丸；肝火，用逍遥散。

 **……**

 热郁脑中而痛者。以硝石为末，吹入鼻中，即止。

 ……

 附：脑痛

 头脑作痛，犹如刀劈，动辄眩晕，脑后抽掣跳动，举发无时，此肝经痰火，名曰厥疾。厥者，逆也。恚怒太过，气与血俱逆于高巅，而胆穴又络于脑。宜清痰降火，以芩、连、花粉、胆草、大黄、芦荟、丹皮、赤芍之类，调猪胆汁服之。若虚弱人患此，宜逍遥散加川芎、生地主之。

 **用药**

 肝虚，主以生熟地黄丸；血虚，主以加味逍遥散；湿痰，主以导痰汤；风热，主以上清散。此症失治，多致伤目，或两耳出脓，则危矣。

 **头痛选方**

 **二陈汤** 统治头痛(方见痰症)。

 **顺气和中汤** 治气虚头痛。

 即补中益气汤加芍药、川芎、蔓荆、细辛。

 **加味四物汤** 治血虚头痛。

 即四物汤加甘菊、蔓荆。

 **清空膏** 治风热头痛。

 羌活 防风各一两 柴胡七钱 川芎五钱 甘草五钱 黄芩(酒炒)三两 黄连(炒)二两

 末之。每服二钱，清茶下。

 **玉壶丸**(《和剂》) 治风痰头痛，胸膈满，食不下，咳嗽呕吐痰涎。

 南星 半夏各一两 天麻半两 白面三两

 水滴丸。每服三十丸，姜汤下。

 **石膏散** 治痰火头痛。

 川芎(下) 石膏(上) 黄芩(中) 白芷(下)

 水煎。

 **芎辛散** 治寒湿头痛。

 川芎 细辛各一钱半 苍术 甘草 干姜各一钱

 **半夏自术天麻汤** 治痰厥头痛。

 天麻 白术 半夏各一钱 人参 苍术 陈皮 黄耆 泽泻 茯苓各五分 神曲 麦芽各七分 干姜三分 黄柏二分

 水煎。

 **玉真丸**(《本事》) 治肾厥头痛。

 硫黄二两 石膏(煅) 半夏 硝石(研)各一两

 虚甚者，去石膏，加钟乳粉一两。生姜糊丸。姜汤下。外灸关元百壮。

 **来复丹**(《和剂》) 治上盛下虚。

 硝石(同硫黄研) 玄精石 硫黄各一两 五灵脂(水澄，去砂) 青皮 陈皮各二两

 为末，醋糊丸。米饮下。

 **生熟地黄丸** 治肝虚头痛。

 生地 熟地(上) 天麻 川芎 茯苓(下) 当归 白芍 黑豆 石斛 玄参 地骨皮(中)

 蜜丸。

 **祛风清上散**(《统旨》) 治风热上攻。

 酒芩二钱 白芷一钱半 防风 柴胡 川芎 荆芥 羌活各一钱 甘草五分

 水煎。

 **黑锡丹**(《和剂》) 治真头痛。

 沉香 附子 葫芦巴 肉桂各五钱 茴香 破故纸 金铃子 肉果 木香各一两 黑锡 硫黄(炒成珠)各三两

 一方，有阳起石半两，巴戟天一两。酒煮，面糊丸。姜汤下。

 **羌活黑附汤**(东垣) 治寒厥头痛。

 麻黄 羌活 防风 苍术各一钱 升麻二分 甘草二分 附子一分 白芷三分

 水煎。

 **彻清膏**

 蔓荆 细辛 薄荷 川芎 藁本 甘草

 **川芎茶调散**(《玄珠》)

 薄荷三钱 川芎一两 荆芥四钱 白芷五钱 细芽茶三钱 黄芩二两(酒炒)

 头顶痛及脑痛，加细辛、藁本、蔓荆子各一钱。每服二三钱。清茶下。

### 头 风

 **外候**

 其状头汗恶风，当先一日则病甚，头痛不可以出内，至其风日则病稍愈。(《内经》)有头皮浮顽不自觉者，有口舌不知味者，或耳鸣，或目痛，或眉棱之间、有一处不若吾体，皆其渐也。(《入门》)

 **……**

 **头风分辨**

 血虚者，朝轻夕重；气虚者，朝重夕轻；风热痛者，遇热则发；风湿痛者，阴雨则甚；湿痰痛者，绵密无间，眩晕吐逆；火郁痛者，喜暖畏光，面赤口渴。(《汇补》)

 **头风瞎眼**

 木生于春，病在肝，目者肝之窍，肝风动则邪害孔窍也。故有年久头风，便燥、目赤、眩晕者，乃肺金乘肝，气郁血壅而然。宜清上彻下之法。(《入门》)世人不知此理，专行苦寒，使火无发越，上攻于目；或专行辛散，使血耗火炎，上瘀于目，宜乎头风之必害眼也。(《汇补》)

 **治法**

 宜凉血泻火为主，佐以辛温散表从治。外感发者，散风而邪自去；内伤发者，养血而风自除。(《汇补》)

 **用药**

 痰，主二陈汤，加苍术、南星；热，加洒芩、连、栀；血，主四物，倍川芎、荆芥；风，加防风、甘菊；欲辛散，少加细辛、薄荷，以开上焦火郁；欲清彻，少加酒大黄，以清上利下。

……

 **头风选方**

 **二陈汤** 治头风湿痰有余之症(方见痰症)。

 **四物汤** 治头风血虚不足之症(方见中风)。

 **透顶散** 治头风脑寒。

 细辛三茎 瓜蒂七枚 丁香三粒 糯米七粒 脑子 麝各豆大一粒

 为末。随左右头风搐鼻内，良久，出涎升许，即愈。

 **川芎散** 治头风郁热。

 青黛二钱五分 蔓荆 川芎各一钱二分 郁金 芒硝各一钱 石膏一钱三分 细辛根七分 薄荷二钱 红豆一粒

 上为末。搐病人鼻内。

 捷径法 偏正头风。用蓖麻子五钱，去壳，大枣十五枚。共打研如泥。用箸卷之，去箸，纳鼻中，良久取下，清浊涕即止。此治痰涎邪气郁于头而成病者。

 如火郁而成者。用莱菔汁，仰卧注鼻中，左痛注右，右痛注左。

 又方 用白芥子五钱，蓖麻子五粒，川芎、白芷末各一钱。同捣成膏。贴患处，其痛即减。